**מייקל אוה'ר** (נולד ב-28 במאי 1986) הוא שחקן פוטבול אמריקאי לשעבר, ששיחק בעמדת תאקל שמאלי ב-NFL במשך שמונה עונות, בעיקר במדי בולטימור רייבנס. אוה'ר שיחק פוטבול באוניברסיטת מיסיסיפי, ונבחר על ידי הרייבנס בסיבוב הראשון של הדראפט ב-2009. בהמשך הקריירה שיחק גם בטנסי טייטאנס ובקרוליינה פנתרס.

חייו של אוה'ר עד שנתו האחרונה בתיכון, והשנה הראשונה בקולג' הם אחד הנושאים של ספרו של מייקל לואיס, The Blind Side: Evolution of a Game מ-2006, והפך גם לסרט בשם הזדמנות שנייה שהיה מועמד לפרס האוסקר לסרט הטוב ביותר לשנת 2009.

ילדותו
------

מייקל אוה'ר נולד בשם מייקל ג'רום ויליאמס ג'וניור בממפיס, טנסי לדניס אוה'ר, והוא אחד מ-12 ילדים. אמו סבלה מאלכוהוליזם ומהתמכרות לסמים, ואביו, מייקל ג'רום ויליאמס היה בכלא מספר פעמים. במהלך ילדותו קיבל מעט מאוד משמעת ותשומת לב. הוא נשאר כיתה בכיתה א' וב' ועבר בין אחד עשר בתי ספר בתשע השנים הראשונות שלו כתלמיד. בגיל שבע מייקל הועבר לאומנה, ונע בין מגורים אצל כמה משפחות אומנה לבין היותו חסר בית. אביו של מייקל היה בעברו שותף לתא של אחיה של דניס אוה'ר ונרצח בכלא בשעה שאוה'ר למד בתיכון.

אוה'ר שיחק פוטבול בשנה הראשונה שלו בתיכון הציבורי בממפיס. הוא הגיש בקשה להצטרף לבית הספר הנוצרי בריארקרסט לפי הצעתו של טוני הנדרסון, מכונאי רכב אצלו התגורר זמנית. הנדרסון רשם תחילה את בנו לבית הספר כדי להגשים את משאלתה של סבתו של הילד, והעריך שאוה'ר עשוי להתקבל גם כן. מאמן הפוטבול בבית הספר, יו פריז, הגיש את הבקשה של אוה'ר למנהל, שהסכים לקבל אותו בתנאי שישלים תחילה תוכנית לימודים ביתית. אוה'ר לא הצליח להשלים את התוכנית, אולם משהבין המנהל שהדרישה למעשה הוציאה את מייקל ממערכת החינוך הציבורית, ויתר על הדרישה.

תוך שהוא התאמן אצל יו פריז וטים לונג, אוה'ר זכה בתואר שחקן הקו של השנה לשנת 2003. במשך 20 החודשים הראשונים שלו בבית הספר הנוצרי, התגורר מייקל אצל כמה משפחות אומנה. ב-2004, לי-אן ושון טוהי, זוג עם שני ילדים שלמדו בבית הספר, קיבלו את מייקל לביתם ולבסוף אימצו אותו. המשפחה החלה לטפל בצרכיו אחריו שלמדה על ילדותו הקשה. בנוסף, הזוג שכר עבורו מורה פרטית שעבדה איתו במשך 20 שעות בשבוע.

אוה'ר שיחק גם בקבוצת הכדורסל של בית הספר. הוא השיג בממוצע 22 נקודות ו-10 ריבאונדים במשחק, ובשנתו האחרונה הוביל את קבוצתו למאזן 27–6 ואליפות המחוז.

הציונים הנמוכים של אוה'ר היוו בתחילה מכשול בפני קבלתו לתוכנית NCAA. בסופו של דבר, הצליח להעלות את ממוצע הציונים שלו (GPA) ל-2.52 בסוף שנתו האחרונה, באמצעות היעזרות בקורסים אינטרנטיים של 10 ימים מאוניברסיטת בריגהאם יאנג.

בסיום העונה הבוגרת שלו, השתתף אוה'ר ב-All-American Bowl לשנת 2005.

קריירה במכללות
--------------

למרות שקיבל הצעות למלגות ממספר מכללות מטנסי, LSU, אלבמה, אובורן ודרום קרוליינה, אוה'ר החליט בסופו של דבר לבחור במאמן אד אורגון, מאוניברסיטת מיסיסיפי, האלמה מאטר של הזוג טוהי שאימץ אותו. החלטתו לשחק באוניברסיטת מיסיסיפי גרמה לפתיחה בחקירה של NCAA. הבעיה התעוררה בשל העובדה שממוצע הציונים שלו היו נמוך מכדי להתקבל למלגה באוניברסיטה בזמן קבלת ההצעה. הקושי הזה תוקן עם סיום הלימודים וההיעזרות בקורס מקוון. הסיבה השנייה לחקירה הייתה מערכת היחסים של בני הזוג טוהי עם בית הספר והעובדה שאולה מיס שכרה את יו פריז, המאמן של מייקל מבית הספר הנוצרי 20 ימים לאחר שאוה'ר חתם על מסמך הכוונות שלו. פריז הכחיש את החשד שיוחס לו, וייחס את הקבלה שלו לעבודה ביחסים שלו עם בעל תפקיד במקום. ה-NCAA לא סגרה את התיק בשל החשד לקנוניה, אלא קבעה שאולה מיס לא ביצעה עבירות בגיוס של אוה'ר. פריז נמצא אשם בפנייה למועמדים אחרים עוד בטרם התקבל לעבודה.

אוה'ר פתח בעשרה משחקים כשומר בעונה הראשונה שלו באוניברסיטת מיסיסיפי, ועבר לעמדת תאקל שמאלי ב-2006. הוא נבחר לנבחרת העונה של ליגת ה-SEC בעונתו השלישית. בנוסף, נמצא שציון ה-IQ שלו עלה בין 20–30 נקודות מאז שנמדד במערכות בית הספר הציבורי לעומת המכללה.

ב-14 בינואר 2008 הכריז אוה'ר שבכוונתו להיכנס לדראפט של 2008. עם זאת, יומיים לאחר מכן הודיע על פרישה מהדראפט כדי לחזור לשחק באוניברסיטת מיסיסיפי עונה רביעית ואחרונה. אחרי העונה, זכה פה אחד בתואר אול-אמריקן. סיים עם תואר במשפט פלילי באביב 2009.

קריירה מקצוענית
---------------

### בולטימור רייבנס

מייקל אוה'ר במדי בולטימור רייבנס, 2009
ב-30 ביולי 2009 חתם אוה'ר על חוזה לחמש שנים עם בולטימור רייבנס, בסכום של 13.8 מיליון דולר. הוא החל את עונת 2009 בעמדת התאקל הימני, ועבר לעמדת התאקל השמאלי בעקבות פציעה של אחד מחברי הקבוצה. בשבוע השמיני, חזר לעמדת התאקל הימני.

אוה'ר פתח בכל משחק ב-2009, 11 כתאקל ימני וחמישה כתאקל שמאלי. בפלייאוף שיחק כתאקל ימני בסיבוב הראשון שנערך ב-10 בינואר 2010 נגד ניו אינגלנד פטריוטס, ולא אפשר סאק אחד במהלך המשחק בו ניצחה בולטימור 33–14.

### טנסי טייטאנס

ב-14 במרץ 2014 אוה'ר חתם על חוזה לארבע שנים בעלות של 20 מיליון דולר למעבר לטנסי טייטאנס. הוא פתח ב-11 משחקים והועבר לרזרבת פצועים ב-13 בדצמבר אחרי פציעה בכף הרגל. טנסי טייטאנס שחררה את אוה'ר ב-5 בפברואר 2015.

### קרוליינה פנתרס

ב-6 במרץ 2015 אוה'ר חתם על חוזה לשנתיים של 7 מיליון דולר עם קרוליינה פנתרס. אוה'ר ציין כי קאם ניוטון, הקוורטרבק בקבוצה, הוא אחת הסיבות המרכזיות למעבר שלו. עונה זו נחשבת למעולה עבור אוה'ר, בה הגן בהצלחה על ניוטון בשטח המת שלו. אוה'ר שיחק ב-98.4% מממהלכי ההתקפה של הקבוצה, איפשר רק ארבע הפלות (סאק) של הקוורטרבק ונענש רק שלוש פעמים.

ב-17 ביוני 2016 חתם אוה'ר על הארכת חוזה לשלוש שנים עם הקבוצה בשווי של 21.6 מיליון דולר, מתוכם 9.5 מיליון דולר מובטחים. ב-25 בנובמבר 2016 הועבר לרשימת הפצועים, אחרי שסבל מזעזוע מוח, זאת אחרי שלושה משחקים בלבד בעונת 2016.

ב-20 ביולי 2017 שוחרר אוה'ר על ידי הפנתרס.

ספרים וסרטים
------------

אוה'ר הוא אחד מהנושאים לספרו של מייקל לואיס משנת 2006, The Blind Side: Evolution of a Game. לפני פרסום הספר, הופיעו חלקים ממנו בניו יורק טיימס תחת הכותרת "הבלדה על ביג מייק". חלקו בספר עובד לסרט בשם הזדמנות שנייה ובוים על ידי ג'ון לי הנקוק. הסרט היה מועמד לפרס אוסקר בקטגוריית הסרט הטוב ביותר וכן סנדרה בולוק, שכיכבה בסרט זכתה באוסקר על משחקה כלי-אן טוהי.

אוה'ר פרסם אוטוביוגרפיה בשם "I Beat the Odds: From Homelessness to The Blind Side and Beyond", שיצאה לאור ב-2011.

קישורים חיצוניים
----------------

ויקישיתוף מדיה וקבצים בנושא **מייקל אוה'ר** בוויקישיתוף
* מייקל אוה'ר, ברשת החברתית פייסבוק
* מייקל אוה'ר, ברשת החברתית אקס (טוויטר)
* מייקל אוה'ר, ברשת החברתית אינסטגרם
* מייקל אוה'ר, באתר הליגה NFL.com
* Lewis, Michael (24 בספטמבר 2006). "The Ballad of Big Mike". *The New York Times*. `{{cite news}}`:  (עזרה)
* Profile of Michael Oher and an excerpt from Michael Lewis's "The Blind Side" at npr.org
* Carolina Panthers bio
* Tennessee Titans bio
* Baltimore Ravens bio

הערות שוליים
------------

1. ↑  (אורכב 25.09.2010 בארכיון Wayback Machine)
2. ↑  Hooker, Dave (5 בנובמבר 2004). "Ten talented recruits on UT's radar this weekend". *Knoxville News Sentinel*. נבדק ב-17 בנובמבר 2009. `{{cite web}}`:  (עזרה)
3. 1 2  April 2009. "Michael Oher". ESPN. אורכב מ-המקור ב-29 באוקטובר 2013. נבדק ב-15 במאי 2010. Michael Oher's decision to sign with Ole Miss was investigated by the NCAA. .. `{{cite web}}`:  (עזרה)
4. ↑  "Ole Miss LT Oher to enter NFL draft". *Sporting News*. Associated Press. 14 בינואר 2008. אורכב מ-המקור ב-5 באוקטובר 2008. נבדק ב-16 בינואר 2008. `{{cite news}}`:  (עזרה)
5. ↑  "Oher Reconsiders, Returns for Senior Season". Ole Miss Sports. 16 בינואר 2008. אורכב מ-המקור ב-17 בנובמבר 2015. נבדק ב-17 בנובמבר 2009. `{{cite news}}`:  (עזרה)
6. ↑  "Laurinaitis, Bradford, Crabtree on All-America first team". ESPN. Associated Press. 16 בדצמבר 2008. נבדק ב-17 בנובמבר 2009. `{{cite news}}`:  (עזרה)
7. ↑  Connolly, Dan (16 בנובמבר 2009). "Coming Attraction Not A Distraction". *The Baltimore Sun*. נבדק ב-20 בנובמבר 2009. `{{cite news}}`:  (עזרה)
8. ↑  *Michael Oher contract details*, NBC Sports, 30 ביולי 2009, נבדק ב-17 בינואר 2011 `{{citation}}`:  (עזרה)
9. ↑  Wilson, Aaron (14 במרץ 2014). "Source: Michael Oher joins Titans on four-year, $20 million contract". *The Baltimore Sun*. נבדק ב-14 במרץ 2014. `{{cite news}}`:  (עזרה)
10. ↑  "Titans release veteran tackle Michael Oher". *The Tennessean*. 5 בפברואר 2015. נבדק ב-5 בפברואר 2015. `{{cite web}}`:  (עזרה)
11. ↑  "Newton to Oher: 'I need you' to play in Carolina". *Pro32: Head to Head* (באנגלית אמריקאית). 2 בפברואר 2016. נבדק ב-19 ביוני 2016. `{{cite web}}`:  (עזרה)
12. ↑  Patra, Kevin (17 ביוני 2016). "Michael Oher signs three-year extension with Panthers". *NFL.com*. נבדק ב-17 ביוני 2016. `{{cite web}}`:  (עזרה)
13. ↑  "Michael Oher placed on injured reserve". *Panthers.com*. 25 בנובמבר 2016. אורכב מ-המקור ב-2 בספטמבר 2017. `{{cite web}}`:  (עזרה)
14. ↑  Sessler, Marc (20 ביולי 2017). "Panthers release offensive lineman Michael Oher". *NFL.com*. `{{cite web}}`:  (עזרה)
15. ↑  John Lee Hancock to Guard The Blind Side, Comingsoon.net

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007357515405171
* BIBSYS: 1651822496967
* BnF: cb16526940f (data)
* GND: 1173129960
* ISNI: 0000 0003 9960 3209
* LCCN: n2006059096
* NDL: 01185580
* VIAF: 294713682
* WorldCat: lccn-n2006059096

 |